เฉลยแล้ว! SAWAD ควง “Cathay Holdings” ร่วมพันธมิตร โผล่ซื้อบิ๊กล็อต SAWAD รวม 5%
เฉลยแล้ว! SAWAD ควง "Cathay Holdings" ร่วมพันธมิตร โผล่ซื้อบิ๊กล็อต SAWAD กว่า 54 ล้านหุ้น รวมถือหุ้น 5%
7 มี.ค. 2561

สืบเนื่องจากกรณีที่ กลุ่มผู้ถือหุ้นใหญ่ของบริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ทำรายการจำหน่ายหุ้น SAWAD ผ่านการซื้อขายกระดานรายใหญ่ (Big lot) เมื่อวันที่ 6 มี.ค.2561 ที่ผ่านมาจำนวน 27,184,000 หุ้น มูลค่ารวม 1.73 พันล้านบาท ที่ราคาเฉลี่ย 63.75 บาทต่อหุ้น
พร้อมด้วยรายงานซื้อขายหุ้นบริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD-F จำนวน 27,184,444 หุ้น มูลค่ารวม 1.73 พันล้านบาท ที่ราคาเฉลี่ย 63.75 บาทต่อหุ้น
โดย SAWAD ได้ชี้แจงกรณีดังกล่าวผ่านตลาดหลักทรัพย์แห่งประเทศไทย (ตลท.) ว่า เป็นการขายหุ้นของผู้บริหารและผู้ถือหุ้นรายใหญ่จำนวน 54,368,444 หุ้น โดยเป็นการทำรายการของ น.ส.ธิดา แก้วบุตตา ผู้ถือหุ้นใหญ่อันดับที่ 1  ในชื่อของตนเอง และที่ถือโดยคัสโตเดียน และนายฉัตรชัย แก้วบุตตา ซึ่งถือหุ้นผ่านทาง Credit Suisse
 
ล่าสุด ในวันนี้ (7 มี.ค.2561) SAWAD เปิดเผยแบบรายงานการได้มาจำหน่ายหลักทรัพย์ผ่านทางเว็บไซต์ของสำนักคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยมีการเปิดเผยว่า รายการจำหน่ายหลักทรัพย์โดยกลุ่มผู้ถือหุ้นใหญ่เมื่อวันที่ 6 มี.ค.2561 ที่ผ่านมาเป็นการจำหน่ายหลักทรัพย์ให้กับ Cathay United Bank โดยภายหลังการเข้าทำรายการครั้งนี้ส่งผลให้ Cathay United Bank ถือหุ้นใน SAWAD คิดเป็นสัดส่วน 4.99%
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า Cathay United Bank เป็นผู้ดำเนินธุรกิจการเงิน ซึ่งเป็นบริษัทย่อยของ Cathay Financial Holdings Co.Ltd. ผู้ให้บริการทางการเงินรายใหญ่ในภูมิภาคเอเชียตะวันออก ซึ่งจดทะเบียนอยู่ในตลาดหลักทรัพย์ไต้หวัน (Taiwan Stock Exchange)
โดย Cathay Financial Holdings มีบริษัทในเครือที่ประกอบธุรกิจด้านการเงินอีกหลายบริษัทด้วยกัน อาทิ Cathay Securities Investment Trust Co.Ltd. , Cathay Pacific Venture Capital Co. Ltd. , Cathay Property Insurance Agent Co., Ltd , Cathay Pricate Equity Co., Ltd. และ Yi Tai Venture Capital Co., Ltd.
 
ด้านแหล่งข่าวจากวงการการเงิน เปิดเผยกับ “ข่าวหุ้นธุรกิจออนไลน์” ว่า การที่ SAWAD จำหน่ายหุ้นให้กับ Cathay United Bank ในครั้งนี้ ถือเป็นการสร้างความร่วมมือในลักษณะพันธมิตรทางกลยุทธ์ (Strategic Partnership) กับบริษัทยักษ์ใหญ่อย่าง Cathay Financial Holdings
โดย Cathay Financial Holdings เป็นผู้ให้บริการทางการเงินรายใหญ่ในภูมิภาคเอเชียตะวันออก ซึ่งถือว่าเป็นกลุ่มบริษัทที่มีเทคโนโลยีทางการเงินชั้นสูง และมีฐานทุนขนาดใหญ่ รวมถึงชื่อเสียงการเป็นผู้นำการให้บริการทางการเงินระดับนานาชาติอีกด้วย
นอกจากนี้ Cathay Financial Holdings มีใบอนุญาตและอยู่ระหว่างดำเนินการขอประกอบธุรกิจให้บริการด้านการเงิน (License) ในกลุ่มประเทศ CLMV โดยการร่วมมือครั้งนี้คาดว่าจะสามารถส่งเสริมให้ SAWAD มีเครดิตเรตติ้งที่ดีขึ้น ซึ่งจะส่งผลดีต่อบริษัทฯสำหรับการออกตราสารหนี้ต่างๆ ในแง่ของต้นทุนที่ลดลง
นอกจากนี้ แหล่งข่าวยังระบุว่า ในอนาคต Cathay Financial Holdings มีแผนจะเข้าซื้อหุ้น SAWAD เพิ่มอีกราว 10-15% ซึ่งจะเท่ากับว่า Cathay Financial Holdings จะมีสัดส่วนถือหุ้นใน SAWAD ทั้งหมด 15-20% ในอนาคต
ทั้งนี้ หากมีความคืบหน้าในประเด็นดังกล่าวเพิ่มเติม “ข่าวหุ้นธุรกิจออนไลน์” จะรายงานให้ทราบในครั้งต่อไป
 